贈崔立之
作者：韓愈
朝代：唐

paragraphs: 昔年十日雨，子桑苦寒飢。
哀歌坐空室，不怨但自悲。
其友名子輿，忽然憂且思。
搴裳觸泥水，裹飯往食之。
入門相對語，天命良不疑。
好事漆園吏，書之存雄詞。
千年事已遠，二子情可推。
我讀此篇日，正當寒雪時。
吾身固已困，吾友復何爲。
薄粥不足裹，深泥諒難馳。
曾無子輿事，空賦子桑詩。